જિલ્લાના મુખ્ય મથક દાહોદ ખાતે સ્વામી વિવેકાનંદ ચોકથી પોલીસ એસ્કોર્ટિંગ સાથે સાંજે ૦૫:૩૦ કલાકે નીકળી યાદગાર ચોક, નગરપાલિકા થઇ પડાવ ચોક ખાતે સાંજે ૦૬:૩૦ કલાકે સમાપન કરવામાં આવ્યું હતું. આ ત્રિરંગા યાત્રાને નિવાસી અધિક કલેક્ટર એમ.બી.ચૌધરી તથા નગર સેવા સદનના પ્રમુખશ્રી અભિષેક મેડાએ લીલી ઝંડી આપી પ્રસ્થાન કરાવ્યું હતું. ત્રિરંગા યાત્રામાં સૌથી આગળ ક્રાંતિકારીઓ પૂ. મહાત્મા ગાંધીજી, સરદાર વલ્લભભાઇ પટેલ, વીર ભગતસિંહ અને ચંદ્રશેખર આઝાદની તસ્વીરોથી સુશોભિત રાષ્ટ્ર ધ્વજ સાથેની ખુલ્લી પોલીસ જીપમાં રાષ્ટ્રધ્વજને સન્માન સાથે રાખવામાં આવ્યો હતો. રાષ્ટ્ર ધ્વજ સાથેની જીપની પાછળ પોલીસ બેન્ડ, પોલીસ બેન્ડની પાછળ પોલીસ જવાનો, પોલીસ સ્ટુડન્ટ કેડેટ, એન.સી.સી.ના કોલેજના સ્ટુડન્ટ જવાનો ગણવેશ સાથેની બાઇક સવારી અને તેની પાછળ સ્થાનિક નાગરિકો, યુવાનો, બાઇક સવારીથી જોડાયા હતા. ત્રિરંગા યાત્રા શરૂ થવા પહેલાં દેશભક્તિના ગીતોનું સતત ગાન કરવામાં આવ્યું હતું.